On Oktober 25, 2013 By baptistekerkkemptonparkIn Seks
“24 Daarom het God hulle ook in die begeerlikhede van hulle harte oorgegee aan onreinheid, om hulle liggame onder mekaar te onteer 25 hulle wat die waarheid van God verruil het vir die leuen en die skepsel vereer en gedien het bo die Skepper wat geprys moet word tot in ewigheid. Amen.” (Romeine 1).
Onthou jy tye in jou kinderdae toe jy geneul en geneul en geneul het, sodat jou ouers uiteindelik gesê het: ‘Doen wat jy wil’? Sestien-jarige Frans se pa sê hy moet ophou TV kyk en vir sy eksamen leer. Na hordes waarskuwings wil hy nogsteeds nie luister nie. Uiteindelik gee sy pa hom oor aan sy eie wil, en toe die eksamen kom, toe druip hy.
Die mens ontken, verdraai en verruil die waarheid van God (v.18-21, 25). Hy verkoop homself aan sonde: “in die begeerlikhede van ons vlees toe ons die wil van die vlees en van die sinne gedoen het” (Efesiërs 2:3). In Efesiërs 4:19 praat Paulus van mense “wat ongevoelig geword het en hulle oorgegee het aan die ongebondenheid om in hebsug allerhande onreinheid te bedrywe.” Met ander woorde, hulle doen wat hulle wíl doen. En omdat hulle hulself aan sonde oorgegee het, gee God hulle oor aan hulle luste, die gevolge en die verdiende straf: “Daarom het God hulle ook in die begeerlikhede van hulle harte oorgegee aan onreinheid, om hulle liggame onder mekaar te onteer…Daarom het God hulle oorgegee aan skandelike hartstogte…En omdat hulle dit nie die moeite werd geag het om God in erkentenis te hou nie, het God hulle oorgegee aan ‘n slegte gesindheid, om te doen wat nie betaam nie” (v.24, 26, 28). Toe Joas die volk in afgodery inlei, het Sagaria vir hom gesê: “Omdat julle die HERE verlaat het, het Hy julle verlaat.” (2 Kronieke 24:20). Salomo het gesê: “Die mond van die vreemde vroue [vroue wat losbandig lewe] is ‘n diep kuil; hy op wie die HERE vertoornd is, sal daarin val.” (Spreuke 22:14). Oor sy eie volk het die Here gesê: “Efraim is gekoppel aan die afgode: laat hom staan!” (Hosea 4:17). C.S. Lewis skryf in The Magician’s Nephew: ‘All get what they want; they do not always like it.’ (p.100).
Daar is mense (soos C.H. Dodd en William P. Young van The Shack) wat glo dat God nie direk straf nie, maar Homself net onttrek, sodat sy oordeel die sondaar outomaties soos ‘n donderwolk oorskadu. Genesis 19:24 wys anders: “En die HERE het swawel en vuur oor Sodom en Gomorra laat reën van die HERE uit die hemel”. Duidelik tree God aktief op wanneer Hy sondaars straf.
Satan gebruik steeds die leuen wat hy vir Eva vertel het: ‘Het God regtig gesê julle mag van geen boom in die tuin eet nie?’ Die waarheid was, dat God gesê het hulle mag van al die bome in die tuin eet, behalwe een. Satan wou hê hulle moes dink God wil hulle vreugde steel. Oor seks sê hy: ‘God beperk seks tot die huwelik, omdat Hy jou vreugde wil beperk’. Moenie vir sy leuen val nie. Die waarheid is dat seks buite die huwelik gevaarlik is en hartseer bring:
God se frons is oor jou.
God sal jou tug.
Die kerk sal jou onder tug plaas.
Jesus se Naam word beskadig.
Die kerk ly skade.
Jou reputasie is op die spel.
Jy sal die trauma van egskeiding ervaar.
Jou kinders sal respek vir jou verloor.
Jy staan die kans om ‘n seksueel oordraagbare siekte te kry (dalk VIGS).
Jou gewete sal jou ry.
Jy mag dalk doodgemaak word (deur God se direkte ingrype, VIGS of die vrou met wie jy geslaap het se man).
Jy sal hel toe gaan (Hebreërs 13:4, Openbaring 21:8).
Iemand wat die heerlikheid van sy Skepper vir die skepping (seks) verruil, is soos ‘n man wat sout water drink en nie verstaan hoekom hy dors bly nie. Jy is nie gemaak vir die klein vreugdes van seksuele sonde nie, maar om versadig te word in ‘n oseaan van vreugde in God (v.25). Jesus se woorde aan ‘n seksuele immorele vrou was: “elkeen wat drink van die water wat Ek hom sal gee, sal in ewigheid nooit dors kry nie, maar die water wat Ek hom sal gee, sal in hom word ‘n fontein van water wat opspring tot in die ewige lewe.” (Johannes 4:14).
Die Rome van Paulus se tyd was bekend vir verskriklike losbandigheid. Buiten vir tempel prostitusie, was seksuele sonde van elke soort en kleur volop. Alvin Schmidt skryf: ‘Emperor Caligula (A.D. 37-41)…lived a licentious sex life and was given to habitual incest [‘bloedskande’] with all of his sisters…He loved to engage in sex while he ate, and he often had people tortured during his many sexual escapades’ (How Christianity Changed the World, pp.81-82). Grafiese prente kon in baie huise gesien word (Ibid, p.82, dit laat my baie dink aan TV’s, tydskrifte en internet in ons huise!).
Die menslike liggaam is nie boos soos baie van die Grieke gedink het nie. Dit is sonde wat veroorsaak dat mense “hulle liggame onder mekaar te onteer” (v.24). Paulus sê: “Laat die sonde dan in julle sterflike liggaam nie heers dat julle aan sy begeerlikhede gehoorsaam sou wees nie. En moenie julle lede stel tot beskikking van die sonde as werktuie van ongeregtigheid nie, maar stel julleself tot beskikking van God as mense wat uit die dode lewend geword het, en julle lede as werktuie van geregtigheid in die diens van God.” (6:12-13). En weer: “Ek vermaan julle dan, broeders, by die ontferminge van God, dat julle jul liggame stel as ‘n lewende, heilige en aan God welgevallige offer dit is julle redelike godsdiens.” (12:1). Niemand kan sê: ‘Dit is my liggaam en ek kan daarmee doen wat ek wil’ nie. Die Skrif sê: “Die aarde behoort aan die HERE en die volheid daarvan, die wêreld en die wat daarin woon” (Psalm 24:1). Jou liggaam behoort aan God – veral as jy ‘n gelowige is. Paulus skryf: “Of weet julle nie dat julle liggaam ‘n tempel is van die Heilige Gees wat in julle is, wat julle van God het, en dat julle nie aan julself behoort nie? Want julle is duur gekoop. Verheerlik God dan in julle liggaam en in julle gees wat aan God behoort.” (1 Korintiërs 6:19-20).
‘n Vrou het aan ‘n bekende Christelike tydskrif geskryf: ‘Ek het God bo alles lief en is siek en sat vir mense wat ander oordeel wat seksuele verhoudings voor die huwelik het. Nêrens in die Bybel staan daar dat seks voor die huwelik ‘n sonde is nie (in daardie presiese woorde nie). Seksuele immoraliteit kan beteken net wat jy wil hê dit moet. Op die ou einde maak dit nie saak wat ander, ewe sondige mense dink nie, dit maak net saak wat God dink.’ (JUIG! Mei 2013, p.64). Die waarheid is dat die Bybel duidelik sê dat seks voor die huwelik sonde is.
“Jesus sê vir haar: Gaan roep jou man en kom hier. Die vrou antwoord en sê: Ek het nie ‘n man nie. Jesus sê vir haar: Jy het reg gesê: Ek het nie ‘n man nie; want jy het vyf mans gehad; en die een wat jy nou het, is nie jou man nie. Dit het jy met waarheid gesê.” (Johannes 4:16-18). Sommige mense sê dat jy in Gód se oë getroud is as jy met iemand geslaap het. Jesus ontken dit. Volgens Hom is hierdie vrou nie met die sesde man getroud nie – al het sy met hom geslaap. Die huwelik is nie maar net ‘n seksuele eenheid nie, maar ‘n vriendskapsverbond tussen twee mense en God (sien Spreuke 2:17, Maleagi 2:14).
“Maar vir die ongetroudes en die weduwees sê ek, dit is vir hulle goed as hulle bly soos ek; maar as hulle hul nie kan beheers nie, laat hulle trou; want dit is beter om te trou as om van begeerte te brand.” (1 Korintiërs 7:8-9). Paulus sê vir ongetroude mense dat hulle moet trou eerder as om van begeerte te brand. Hy sê nié: ‘Spring saam in die bed as jy dit nie meer kan uithou nie’.
“Laat die huwelik in alle opsigte eerbaar wees en die bed onbesmet; want God sal hoereerders en egbrekers oordeel.” (Hebreërs 13:4). Hierdie vers tref ’n onderskeid tussen hoereerders en egbrekers. Egbreuk vind plaas wanneer ’n getroude persoon met iemand anders slaap. Hoerery [Gk. pornos] vind plaas wanneer ’n ongetroude persoon seksueel sondig. Mense wat rondslaap maak seks én die huwelik goedkoop.
Die ongelowige Libanius het gesê: ‘What women these Christians have!’ (Schmidt, Ibid, p.85). In ons dag het die Kerk die wêreld se idees oor seks verwelkom. Dit hoort nie so nie. Jesus het gesê: “Laat julle lig só skyn voor die mense, dat hulle julle goeie werke kan sien en julle Vader wat in die hemele is, verheerlik.” (Matteus 5:16). Die Bybel sê duidelik: “En word nie aan hierdie wêreld gelykvormig nie, maar word verander deur die vernuwing van julle gemoed” (Romeine 12:2). Hoe kan die Kerk weer ‘n sondige samelewing beïnvloed? Só…
 Ons moet sorg dat ons eie harte deur die evangelie verander is (v.16). Dit is immers uit ‘n sondige hart wat seksuele sonde voortspruit (Matteus 15:19).
 As jy graag ‘n huweliksmaat wil hê, trou – moenie rondslaap nie: “Maar vanweë die hoererye moet elke man sy eie vrou hê, en elke vrou moet haar eie man hê. Die man moet aan die vrou die verskuldigde welwillendheid bewys, en net so ook die vrou aan die man. Die vrou het nie mag oor haar eie liggaam nie, maar die man; en net so ook het die man nie mag oor sy eie liggaam nie, maar die vrou. Onttrek julle nie aan mekaar nie, behalwe met wedersydse ooreenstemming vir ‘n tyd lank om julle aan vas en gebed te kan wy; en kom weer bymekaar, sodat die Satan julle nie in versoeking bring deur julle gebrek aan selfbeheersing nie… …maar as hulle hul nie kan beheers nie, laat hulle trou; want dit is beter om te trou as om van begeerte te brand. (1 Korintiërs 7:2-5, 9).
 Bid dat die Here jou help om teen seksuele sonde te veg (Efesiërs 6:18 staan in die konteks van geestelike oorlogvoering).
 Vlug vir seksuele sonde. “En nadat sy met Josef dag ná dag gespreek het, en hy na haar nie wou luister om by haar te lê om met haar gemeenskap te hou nie, kom hy eendag in die huis om sy werk te doen terwyl niemand van die huisgenote binne was nie. Toe gryp sy hom aan sy kleed en sê: Kom hou gemeenskap met my. Maar hy het sy kleed in haar hand laat agterbly en gevlug en na buite geloop.” (Genesis 39:10-12). “Hou jou weg ver van haar af, en kom nie naby die deur van haar huis nie” (Spreuke 5:8). “Vlug vir die hoerery.” (1 Korintiërs 6:18a).
 Hou jou tong in toom. ‘n Mens kan maklik tot immoraliteit aangevuur word deur mense se vleiende en vuil woorde. “Maar hoerery en allerhande onreinheid of hebsug moet onder julle selfs nie genoem word nie, soos dit die heiliges betaam; ook nie gemeenheid en dwase of lawwe praatjies wat nie pas nie, maar liewer danksegging.” (Efesiërs 5:3-4).
 Pasop vir die wêreld se versoekings deur musiek, films en ander vorme van vermaak (12:2).
 Vul jou gedagtes met goeie dinge (Filippense 4:8). Onthou dat egbreuk in jou hart en gedagtes begin (Matteus 5:28).
 Raak ontslae van enigiets wat jou versoek om te sondig – selfs al vereis dit dat jy ‘n groot opoffering moet maak: “As jou regteroog jou dan laat struikel, ruk dit uit en gooi dit weg van jou af; want dit is vir jou beter dat een van jou lede vergaan en nie jou hele liggaam in die hel gewerp word nie.” (Matteus 5:29).
 Dink aan die gevolge van seksuele sonde. Die ergste gevolg is die hel (Hebreërs 13:4, Openbaring 21:8).
 Memoriseer die Skrif, want dit is jou swaard om teen versoeking te veg (Psalm 119:11, Efesiërs 6:17).
 Glo God se beloftes. Jy kán hierdie sonde doodmaak: “Terwyl ons dan hierdie beloftes het, geliefdes, laat ons ons van alle besoedeling van die vlees en die gees reinig, en laat ons die heiligmaking in die vrees van God volbring.” (2 Korintiërs 7:1). “Immers, sy goddelike krag het ons alles geskenk wat tot die lewe en godsvrug dien, deur die kennis van Hom wat ons geroep het deur sy heerlikheid en deug, waardeur Hy ons die grootste en kosbare beloftes geskenk het, sodat julle daardeur deelgenote kan word van die goddelike natuur, nadat julle die verdorwenheid ontvlug het wat deur begeerlikheid in die wêreld is.” (2 Petrus 1:3-4).
 Onthou jou identiteit in Christus. Jy is dood vir sonde en lewend vir God – jy hóéf nie te sondig nie (6:1-14).
 Die Heilige Gees is in jou, en daarom kan jy hierdie sonde doodmaak: “as julle deur die Gees die werke van die liggaam doodmaak, sal julle lewe.” (8:13).
 God het genademiddele soos die nagmaal, geestelike gawes en kerktug gegee om ons te help om sonde te oorkom.
 Sorg dat jy die regte vriende het om jou aanspreeklik te hou: “Maar vlug vir die begeerlikhede van die jonkheid en jaag ná geregtigheid, geloof, liefde, vrede, saam met die wat die Here uit ‘n rein hart aanroep.” (2 Timoteus 2:22).
 Bly weg van mense en plekke wat jou sal laat struikel: “Maar beklee julle met die Here Jesus Christus, en maak geen voorsorg vir die vlees om sy begeerlikhede te bevredig nie.” (13:14). “Onthou julle van elke vorm van kwaad.” (1 Tessalonisense 5:22).
 Lees goeie boeke oor die onderwerp. Die beste boek tot my kennis is The Purity Principle van Randy Alcorn.
Omdat ons onsself liewer het as vir God, is seksuele sonde die verdiende loon waaraan God ons oorgee. Tog is Hy baie barmhartig en het Hy self mens geword om ons verdiende straf op Homself te neem aan die kruis. Dank Hom vir die verlossing wat joune geword het deur die geloof. Bekeer jou van jou sonde en moenie verder teen Hom sondig nie. Dink eerder daaraan dat jy een is met Christus. Iemand wat met ‘n prostituut slaap word een met haar, en probeer om vir Jesus een met haar te maak! So stel Paulus dit in 1 Korintiërs 6:16-17: “Of weet julle nie dat hy wat ‘n hoer aanhang, met haar een liggaam is nie? Want die twee, sê Hy, sal een vlees wees. Maar wie die Here aanhang, is een gees met Hom.” Seksuele sonde is anders as ander sondes: “Enige sonde wat ‘n mens doen, is buite die liggaam; maar wie hoerery bedryf sondig teen sy eie liggaam.” (1 Korintiërs 6:18b). In Randy Alcorn se woorde: “Sex is not just something you do; sex is someone you are.” (The Purity Principle, p.25). Wat sê jou seksuele begeertes en gewoontes van wie jý is?
On Oktober 17, 2013 Oktober 22, 2013 By baptistekerkkemptonparkIn God,Skepping
Sedert die advent van evolusie 150 jaar gelede, het Christene al hoe minder aandag begin gee aan Genesis 1. Ons kan nie hierdie hoofstuk stief behandel of begrawe nie, want Genesis 1 bepaal hoe jy die wêreld beskou. Is daar iets soos diereregte? Hoe moet ons die natuur oppas? Hoe lyk ‘n Christelike beskouing op werk? Hoekom is daar lyding en dood in die wêreld? Die psalmis het sy siening oor al hierdie dinge (en nog meer) uit Genesis 1 gekry. Die skrywer van Psalm 104 het elkeen van die 6 skeppingsdae oordink. Ons kan gerus sy voorbeeld navolg. Leer sommer terselfdertyd vir jou kinders hierdie belangrike hoofstuk, en beskerm hulle teen die valsheid van evolusie.
Op die tweede dag het God die waters van mekaar geskei deur die hemel wat Hy uitgestrek het soos ‘n tent (v.2b). Die water onder die uitspansel noem ons see, en die water bo die uitspansel verwys waarskynlik na reënwolke (die psalmis praat van wind en wolke in v.3-4, cf. Genesis 1:6-8). In v.3 sê die psalmis dat God sy solders (sy woning, die hemel) op die waters gebou het. Heel moontlik kyk hy oor die see na die horison – daar waar die blou hemel en die water mekaar ‘ontmoet’. Wanneer hy van wind en wolke praat, beskryf hy dit as ‘n strydwa (v.3). Die rede is eenvoudig, omdat die gedreun van donderweer klink soos ‘n strydwa met perde. Laastens sê die digter dat God sy winde boodskappers maak en vuurvlamme sy dienaars. Die vers kan ook andersom geskryf word: ‘God maak sy boodskappers winde en sy dienaars vuurvlamme’. Dit is hoe die Nuwe Testament dit verstaan (Hebreërs 1:7). God se boodskappers en dienaars (engele, 103:21) is so vinnig soos die wind; hulle is soos ‘n vuur (cf. 2 Konings 2:11). Omdat engele in die konteks van God se skepping genoem word, kan ons weet Hy het hulle gemaak. Paulus sê: “in Hom is alle dinge geskape wat in die hemele en op die aarde is, wat sienlik en onsienlik is, trone sowel as heerskappye en owerhede en magte—alle dinge is deur Hom en tot Hom geskape.” (Kolossense 1:16). Die God wat op donderwolke en gerubs ry is jóú God. Laat dit jou aanspoor om Hom aan te roep wanneer jy in die moeilikheid is (cf. 18:10-12).
Dag 3 (v.5-18)
Niemand kan God se bestaan wetenskaplik bewys nie. Ons kan Hom nie met ons vyf sintuie bewys nie. Wetenskaplikes het onlangs die Higgs partikel ‘ontdek’. Hulle kon dit nog nie sien nie, en kan dit verseker nie hoor, proe, voel of ruik nie. En tog is hulle oortuig dit bestaan. Hoekom wil mense dan nie dieselfde doen wanneer dit by God kom nie? Hoe weet ons Hy bestaan regtig? Hier is ‘n dosyn plus een bewyse:
 Die mens se gewete, “omdat wat van God geken kan word, in hulle openbaar is, want God het dit aan hulle geopenbaar.” (Romeine 1:19). “Want wanneer die heidene, wat geen wet het nie, van nature die dinge van die wet doen, is hulle vir hulleself ‘n wet, al het hulle geen wet nie; omdat hulle toon dat die werk van die wet in hulle harte geskrywe staan, terwyl hulle gewete saam getuienis gee en die gedagtes mekaar onderling beskuldig of ook verontskuldig” (Romeine 2:14-15). Hoe weet iemand wat nog nooit van Jesus, die Tien Gebooie of die Bybel gehoor het nie, dis verkeerd om te steel? So iemand se gewete sal hom pla. Waar kom die ingeboude sin van moraliteit vandaan? Ateïste ontken absolute moraliteit. ‘Vir jóú is aborsie verkeerd, maar vir mý is dit nie verkeerd nie’. Hulle sal redeneer dat diefstal nie altyd verkeerd is nie. Maar hierdie selfde mense sal kla, want hoe kan ‘n goeie God onreg in die wêreld toelaat? Let op hoe hulle ‘n absolute maatstaf het om te sê daar is ‘onreg’ in die wêreld. Hoe kan daar onreg wees as daar geen absolute waarheid is nie? Die feit dat selfs húlle absolute morele waardes erken sê iets. Elke mens weet God bestaan en dat Hy die oorsprong van moraliteit is.
 Die profesieë van die Bybel. God se voorspellings is nie vaag nie, maar baie gedetaileerd. As die honderde dinge wat Hy voorspel het tot op die letter waar geword het, kan ons weet Hy bestaan regtig.
 Die bonatuurlike. Daar is meer as genoeg bewyse vir ware wonderwerke (nie die nonsens wat jy op TBN sien nie). Jesus se opstanding kan feitlik bewys word (sien gerus my artikel, ‘Tien bewyse vir Jesus se opstanding’). Selfs mense wat God haat (soos Sataniste) kan vir jou sê dat daar regtig iets soos demone bestaan. Die bestaan van geeste is genoeg om te bewys dat God bestaan. God self is immers Gees.
 Lewe. Niemand kan lewe skep behalwe die Bron van lewe nie. Lewe kan nie uit ‘nie-lewe’ (as daar so ‘n woord is) onstaan nie.
 Oorsake en gevolge. Alles in die heelal word deur iets veroorsaak. As jy ver genoeg terugwerk sal jy besef dat daar ‘n heel eerste oorsaak van alles was. Mense sê: ‘Maar as jy sê God is die oorsaak van alles, moet dit wees dat iets God veroorsaak het’. Hoekom? Mense wat in die Big Bang glo kan nie vir jou sê wat voor die spikkel bestaan het nie. So, óf materie is ewig óf God is ewig. En ek weet dis nie materie nie.
 Die mens se siel. Ateïste glo die mens het nie ‘n siel nie. Psigiaters flous baie mense om te glo dat depressie ‘n fout in die mens se brein is. Maar dit is nog nooit medies bewys dat daar ‘n chemiese wanbalans in die brein is, ‘n tekort aan litium is of probleme is met die serotinien-vlakke in brein nie. Dit is alles spekulasie en teorie (sien Robert Smith, M.D. se hoofstuk oor depressie in sy boek, The Christian Counselors Medical Desk Reference). Depressie is ‘n geestelike en emosionele probleem. Trek bloed, neem x-strale, doen bloeddruk toetse of ‘n EKG – doen wat jy wil; jy sal nie die depressie opsoor nie. As die mens ‘n siel het, vra ek: ‘Hoekom kan daar nie ‘n Ander nie-materiële wese bestaan nie?’
 Alles is geskep met ‘n doel. Ek bedoel nie net dat bye bestaan om heuning te maak of om stuifmeel te versprei nie. Kyk maar na hoe mense betekenis in die lewe soek. As jy eerlik is met jouself weet jy dat die lewe en die heelal nie doelloos is nie. Indien jy glo dit is, sal ek nie verbaas wees as jy roekeloos lewe, depressief raak of selfmoord pleeg nie.
 Ateïste. Daar bestaan nie iets soos nat sonder droog, lig sonder donker of ateïste sonder God nie. Ateïste is alewig besig om oor God te stry en om Hom sleg te sê. Dit bewys hulle weet Hy bestaan. Moenie dink ek bedoel: ‘Christene sê Zeus bestaan nie, en daarom bestaan hy’ nie. Om so te redeneer is dom, want ‘Christen’ en ‘Zeus’ is in geen opsig teenoorgesteldes, sodat die een die ander veronderstel nie. My bedoeling is eerder dit: anti-apartheid veronderstel daar bestaan iets soos apartheid. Daar kan nie ‘n Antichris wees as Christus nie bestaan nie. Daar bestaan nie iets soos ‘immortal’ of ‘infinite’ sonder ‘mortal’ en ‘finite’ nie. En dis in dié opsig dat a-teïs nie sin maak as daar nie ‘n Theos (God) is nie. Daarom dat ek sê ateïsme veronderstel dat daar ‘n God is.
Wat is die gevolgtrekking van al hierdie bewyse? Niemand is onskuldig deur onkunde nie (Romeine 1:20). Jy weet God bestaan. En die mense wat nog nooit ‘n Bybel gesien het of van Jesus gehoor het nie, weet God bestaan. Indien iemand graag die God van die skepping wil ken, sal God ‘n prediker stuur om die evangelie met daardie persoon te deel (Handelinge 10). Om gered te word moet jy glo God bestaan. Die Skrif sê immers: “En sonder geloof is dit onmoontlik om God te behaag; want hy wat tot God gaan, moet glo dat Hy is en ‘n beloner is van die wat Hom sok.” (Hebreërs 11:6). John Baillie het gesê dat ‘n ateïs wat in sy gedagtes ontken dat God bestaan, tog diep in sy hart in God glo. Martyn Lloyd-Jones se reaksie hierop was: ‘If a man can go to heaven who does not even believe in God…Why should we have a Christian church at all?’ (Iain Murray; D. Martyn Lloyd-Jones – The Fight of Faith; The Banner of Truth Trust; EDINBURGH; 1990; pp.428, 438). Dit is onsin om te sê daar sal ateïste in die hemel wees.
Die bewyse vir God se bestaan is nie genoeg om iemand van sy sonde te oortuig nie. Voltaire het gesê as ‘n wonderwerk voor sy oë en ‘n duisend ander getuies s’n sou plaasvind, sal hy eerder sy sintuie betwyfel as wat hy die wonderwerk glo. Jesus het gesê: “As hulle na Moses en die Profete [die Skrif] nie luister nie, sal hulle nie oortuig word nie, al sou iemand ook uit die dode opstaan.” (Lukas 16:31). Iets groter is nodig om die mens se blinde oë oop te maak. Iets bonatuurlik. Is dit nie juis hoekom God die kragtige evangelie vir ons gegee het nie (v.16-17): sodat mense kan glo God bestaan, nuwe harte kan ontvang, vergewe kan word, veranderd kan lewe en God kan aanbid?
Hoekom is God kwaad vir Suid-Afrika?
On Oktober 11, 2013 By baptistekerkkemptonparkIn Kontemporêre kwessies
“18 Want die toorn van God word van die hemel af geopenbaar oor al die goddeloosheid en ongeregtigheid van die mense wat in ongeregtigheid die waarheid onderdruk, 19 omdat wat van God geken kan word, in hulle openbaar is, want God het dit aan hulle geopenbaar. 20 Want sy onsigbare dinge kan van die skepping van die wêreld af in sy werke verstaan en duidelik gesien word, naamlik sy ewige krag en goddelikheid, sodat hulle geen verontskuldiging het nie; 21 omdat hulle, alhoewel hulle God geken het, Hom nie as God verheerlik of gedank het nie; maar hulle het dwaas geword in hul oorlegginge, en hul onverstandige hart is verduister. 22 Terwyl hulle voorgee dat hulle wys is, het hulle dwaas geword 23 en die heerlikheid van die onverganklike God verander in die gelykvormigheid van die beeld van ‘n verganklike mens en van voëls en viervoetige en kruipende diere.” (Romeine 1).
Mense ontken die waarheid (v.18-20)
Vir die rekord moet ek begin deur te sê dat God se woede (toorn) nie soos mense s’n is nie. God verloor nie sy humeur nie. Syne is ‘n heilige en regverdige toorn oor mense se sonde. Die sondeval, vloed en oordeel op Sodom en Gomorra is goeie voorbeelde van sy regverdige toorn. Hy het die mense gewaarsku, maar hulle wou nie hoor nie. Soos tóé, is God nóú kwaad vir Suid-Afrika en die wêreld: “Want die toorn van God word van die hemel af geopenbaar oor al die goddeloosheid en ongeregtigheid van die mense wat in ongeregtigheid die waarheid onderdruk” (v.18). Let op dat sy toorn nie net opgegaar word vir die toekoms nie, maar dit word nóú vanuit die hemel geopenbaar (cf. Efesiërs 5:6). Ons sien God se toorn in:
Rampe soos aardbewings, vulkane, tsunami’s.
Siektes soos VIGS, kanker, beroertes, hartaanvalle.
Tragedies soos 9/11.
Die saai en oes beginsel. Iemand wat dronk bestuur en onder ‘n trok inry, pluk die vrugte van sy eie dwase optrede.
Mense wat oorgegee word aan hulle sonde en nie kan stop nie (soos ‘n trokdrywer wat teen ‘n afdraende ry en sonder remme na sy dood toe jaag). “Daarom het God hulle ook in die begeerlikhede van hulle harte oorgegee aan onreinheid, om hulle liggame onder mekaar te onteer…Daarom het God hulle oorgegee aan skandelike hartstogte…God [het] hulle oorgegee aan ‘n slegte gesindheid, om te doen wat nie betaam nie” (v.24, 26, 28). “Toe het Ek hulle oorgegee aan die verhardheid van hul hart, dat hulle in hul eie planne kon wandel.” (Psalm 81:13).
Die gevolge van sonde. Sonde se gevolge is menig en erger as wat jy jou kan indink.
Die feit dat God nóú reeds sy toorn uitstort op mense, behoort vir jou te sê dat daar ‘n groter oordeel oppad is (cf. v.32). Wat jy nou sien is maar net ‘n voorskou: “soos Sodom en Gomorra en die stede rondom hulle, wat op dieselfde manier as hierdie mense gehoereer en agter vreemde vlees aangeloop het, as ‘n voorbeeld gestel is, terwyl hulle die straf van die ewige vuur ondergaan.” (Judas 7). Die finale oordeel kom nog: “Maar ooreenkomstig jou verhardheid en onbekeerlike hart vergader jy vir jou toorn as ‘n skat in die dag van die toorn en die openbaring van die regverdige oordeel van God” (2:5).
Nog nooit het God sy toorn so erg losgelaat, soos toe Jesus aan die kruis gehang het nie. Jesus het die ewige toorn van miljoene mense op Homself geneem. Daarom kan ons wat op Jesus vertrou van God se toorn ontsnap: “Veel meer dan sal ons, nou dat ons geregverdig is in sy bloed, deur Hom gered word van die toorn.” (5:9). 1 Tessalonisense 1:10 praat van “Jesus wat ons van die toekomstige toorn verlos.”
Hoekom is God kwaad en straf Hy ons? Want Suid-Afrika (soos die res van die wêreld) is goddeloos (v.18). Ons regering roem daarin dat ons die mees liberale grondwet in die wêreld het (v.24-32). In Suid-Afrika kan mense in ‘n seksuele verhouding saambly sonder om getroud te wees. Poligamie is heeltemal aanvaarbaar. Egbreuk is alledaags. Niemand is gepla deur prostitusie nie. Tiener seks is nou wettig. Pornografie is vrylik beskikbaar. Homoseksualiteit is wettig (‘Ons kan immers nie glo in ‘n homofobiese God nie’ – Desmond Tutu). Moorde is algemeen. Aborsie is nie verkeerd nie. Selfmoord vind plaas in ons skole. Geldgierigheid word aangemoedig. Die regering vertel leuens en onderwysers ook as hulle evolusie leer in ons skole. Ons land is vrot van dwelms en drank. Diefstal en bedrog is niks nuut nie. Die media skinder alewig van dinge wat niks met hulle te doen het nie. God se Naam word aanhoudend op TV belaster. Daar is geen respek meer vir ouers en onderwysers nie. Lojaliteit bestaan byna nie meer nie. Mense dink gedurig nuwe maniere uit om kwaad te doen (byvoorbeeld nuwe metodes om motoriste te beroof of te kaap). Mense is harteloos en beskou dit as niks om ‘n kind te verkrag of ‘n ou mens te vermink nie.
Ons leef asof God nie bestaan nie (v.18): “Hulle bely dat hulle God ken, maar hulle verloën Hom deur die werke, omdat hulle gruwelik en ongehoorsaam is en ongeskik vir elke goeie werk.” (Titus 1:16). Ons bevraagteken God se wette: ‘Wie sê homoseksualiteit is sonde?’ (v.26, cf. Genesis 3:1). Ons ontken dat daar iets soos reg en verkeerd bestaan: ‘Wat is waarheid?’ (Johannes 18:38). Mense val die Bybel, Christenskap, Christene, Christus en die evangelie aan (cf. Genesis 3:4-5). Mense ontwerp hulle eie god en godsdiens waarin daar geen sonde is nie, en waarin sonde nie gestraf word nie. Mense ontken God se bestaan (ateïsme en evolusie). Mense ontken God se toorn oor sonde in die rampe wat ons tref, in Jesus gruwelike kruisdood vir sondaars, in die ewige hel. Mense sê: ‘God is liefde en sal nooit in toorn mense hel toe stuur nie!’ Hoe ironies dat mense kwaad word wanneer hulle God se toorn ontken.
Hoekom ontken (in woorde of dade) mense God se bestaan? Jy sien, om te ontken dat ‘aliens’, die Loch-Ness Monster of kersvader bestaan, sal geen verandering in jou lewe maak nie. Maar indien jy erken dat God bestaan moet jou lewe verander; moet jy jou sonde laat staan en onder Sy heerskappy leef. En dit wil mense nie hê. Selfs ateïste weet dat God bestaan (sien my artikel ‘Bewyse dat God bestaan’). Om iets wetenskaplik te bewys moet jy dit in ‘n labratorium kan demonstreer, observeer en herhaal. Niemand kan wetenskaplik bewys dat evolusie of die Big Bang teorie waar is nie. Ateïste (en baie ander mense) glo in evolusie omdat hulle nie die alternatief in die gesig wil staar nie: God.
Mense verdraai die waarheid (v.21-22)
Die asemrowende dinge in die skepping moet jou op jou knieë bring voor God, daartoe lei dat jy Hom gehoorsaam en maak dat jy Hom dank vir sy wonderlike gawes. Maar as gevolg van die mens se sondigheid, sy verdraaide hart en verduisterde denke gebeur dit nie (v.21). “Die dwaas sê in sy hart: Daar is geen God nie!” (Psalm 53:1). “Dit sê en betuig ek dan in die Here, dat julle nie meer moet wandel soos die ander heidene ook wandel in die verdwaasdheid van hulle gemoed nie—mense wat verduisterd is in die verstand en vervreemd van die lewe van God deur die onkunde wat in hulle is vanweë die verharding van hulle hart” (Efesiërs 4:17-18, eie beklemtoning).
Dit is absoluut dwaas en verdraaid om te sê: Alles wat bestaan het ontstaan uit ‘n spikkel. Daar is geen absolute waarhede nie (spring van ‘n krans af en sê vir jouself dat gravitasie nie absoluut is nie!). Ons kom van ‘n eensellige organisme af. Dit is goed om babas in die baarmoeder te vermoor. Dit is nie verkeerd om homoseksueel te wees nie (ek wonder hoe het jy hier gekom – verseker nie deur twee mense van dieselfde geslag nie). Die misdadiger (die ‘kleptomaan’) is die slagoffer en moenie gestraf word nie.
Hier is die drie groot bewyse dat ons samelewing se harte verduister en denke verdraaid is:
 Evolusie: ‘Die wêreld het homself gemaak’.
 Sielkunde: ‘Die pedofiel is eintlik die slagoffer en moenie verdoem word nie’ (soos wat een Rooms-Katolieke biskop onlangs in Durban gesê het).
 Prosperity predikers: ‘Jy is ‘n god. Dring daarop aan dat God vir jou rykdom, gesondheid en voorspoed gee – name it and claim it’. (God bestaan dus eintlik om jóú te dien).
Dit is baie erg dat ons hierdie dinge probeer ‘verchristelik’: ons wil die Bybel en evolusie glo. Ons probeer om humanistiese sielkunde en die Bybel te meng, en noem dit ‘Pastorale of Christelike Sielkunde’. Ons praat van die Prosperity Gospel, terwyl dit glad nie ‘n evangelie is nie.
Net God kan lig in die duisternis van die mens se hart in skyn. “Want God wat gesê het dat daar uit duisternis lig moet skyn—dit is Hy wat in ons harte geskyn het om die verligting te bring van die kennis van die heerlikheid van God in die aangesig van Jesus Christus.” (2 Korintiërs 4:6). Geestelike blindheid is tragies, want dis die blinde self wat laaste besef dat hy blind. Mense is so dwaas hulle dink hulle is wys (v.22, cf. Genesis 3:5-6). Een man wat in ‘n Christen-huis grootgeword het, het ‘n ateïs geword. Hy het vir sy pa gesê: ‘Nou kan ek sien, nou is my oogklappe af’. Mense is oortuig dat dit wys is om God en die Bybel te verwerp (v.22). Hulle sal dinge sê soos: ‘Die antieke mens het in God geglo. Ons moderne mense het nou wys geword deur die wetenskap; ons kén die waarheid’ (die eindste mense wat ontken dat daar iets soos waarheid is!). Mense se dwaasheid word daarin gesien dat hulle hul eie idees van God, die heelal en hulleself glo. Dit word gesien in die feit dat hulle rasionaliseer oor hulle sonde en dit probeer regverdig. Daar is geen hoop vir die mens totdat hy nie glo in die God van die Bybel nie.
Mense verruil die waarheid (v.23)
Voordat die mens gesondig het, wou Satan God onttroon. Nadat God hom uit die hemel geskop het, het hy die mens versoek met dié woorde: ‘Julle sal soos God wees’. Soos Satan wou die mens God onttroon en oor homself heers. Dit is nogsteeds so. Mense het die Lewende Fontein (God) verruil vir die riool water van afgode. Ons het die onsterflike God vir sterflike skepsels verruil (v.23). Die sondaar is nie tevrede met die feit dat die mens na God se beeld gemaak is nie (Genesis 1:26), maar wil graag ‘n god hê wat na sy beeld gemaak is: “en die heerlikheid van die onverganklike God verander in die gelykvormigheid van die beeld van ‘n verganklike mens” (v.23). Die mens gaan so ver om God af te bring tot op die vlak van “voëls en viervoetige en kruipende diere.” (v.23). “En hulle het hul Heerlikheid verruil vir die afbeelding van ‘n bees wat gras eet.” (Psalm 106:20).
Die mens wil nie vir God en sy heilige wet hê nie, maar soek eerder ‘n afgod wat sal doen wat hý wil hê: ‘Ek soek ‘n afgod wat my dien’. Afgode is nog ‘n werklikheid soos wat dit in die Rome van Paulus se dag was. In die ooste aanbid mense beelde. In die weste aanbid ons geld, besittings, geleerdheid, werk, seks, mooi en gesonde liggame, kos, drank, vermaak (musiek, TV, films), sport en meer. Die persoon wat afgode dien doen dit om homself te verryk, maar die tragedie is dat hy die een is wat vasgevang raak in ‘n strik (drank word byvoorbeeld vir hom alles, maar uiteindelik word hy ‘n slaaf daarvan).
Hoe kan jy afgodery oorkom? Hier is ‘n paar stappe:
Sien hoe dom dit is. Mense maak ‘n beeld van hout. Maar van dieselfde stuk hout maak hulle ‘n stoel of braai hulle skaaptjops daarop (sien Jesaja 44). Net so kan ons sê van iemand wat ‘n afgod maak van sy geld of sy liggaam. Jou liggaam gaan oud word en doodgaan. En wanneer jy sterf kan jy nie jou geld met jou saamneem nie.
Dink aan die leë beloftes wat die afgod maak. Pornografie belowe plesier. Maar op die einde is jy ‘n slaaf, lei dit tot hartseer (wanneer jou huwelik opbreek) en beland jy in die hel.
Erken as iets in jou lewe vir jou ‘n afgod geword het. Tensy jy nie erken dat iets vir jou ‘n probleem is nie, kan jy dit nie oorwin nie.
Verwoes die afgod. Raak ontslae van die dinge waaraan jy verslaaf is (al is dit ook jou TV of internet-konneksie).
Dink Bybels oor wie God en die mens is. God is alles. Die mens is van stof. Dit is wanneer ons die twee verwar wat ons in afgodery verval.
Wees ‘n slaaf van Christus. As Hy jou vrygemaak het van slawerny aan die afgod, sal jy waarlik vry wees (Johannes 8:36, Romeine 6). Jy kan mos nie twee meesters dien nie.
Verloën jouself. Afgodery gaan uiteindelik oor die aanbidding van jouself. Vergeet van jouself, verloën jouself en volg Jesus.
Aanbid die ware God. Doen dit deur ‘n gehoorsame lewe (Romeine 12:1), die bestudering van die Bybel, gebed en diensbaarheid in ‘n gemeente.
Onderwerp jou ‘afgod’ aan God. Gebruik byvoorbeeld jou geld, werk, krag, kennis om God se Koninkryk te bevorder en sy Naam te verheerlik.
Toe koning Josia die afgode vernietig het, het God se toorn bedaar en het Hy nie die volk vernietig nie. Onthou dat Jesus deur sy kruisdood God se toorn afgewend het. Vertrou op Christus en bekeer jou van jou afgodery, sodat God se verskriklike toorn jou nie sal tref nie.
21 Bewyse dat Jesus die Messias is
On Oktober 9, 2013 By baptistekerkkemptonparkIn Christus
Daar is baie bewyse dat Jesus die Messias is. Hier is ‘n paar:
 Jesus is gebore in Betlehem (Miga 5:1, Lukas 2:11, 15).
 Jesus is gebore uit ‘n maagd (Jesaja 7:14, Matteus 1:22-23)
 Hy is uit die stam van Juda (Genesis 49:10, Matteus 1:3, 16).
 Hy is uit die geslag van Dawid (Psalm 132:11, Matteus 1:1).
 Hy het in die Galilea-streek gepreek (Jesaja 8:23-9:1, Matteus 4:14-16).
 Hy het op ‘n donkie gery (Matteus 21:4-5, Saggaria 9:9).
 Hy is deur een van sy eie vriende verraai (41:10, Johannes 13:18).
 Hy het stilgebly by sy verhoor (Jesaja 53:7, Matteus 27:12-14).
 Hy was onskuldig (Jesaja 53:8-9, 1 Petrus 2:22).
 Hy is gegesel (Jesaja 50:6, 53:5, Matteus 27:26).
 Hy is tussen misdadigers gekruisig (Jesaja 53:12, Lukas 22:37, 23:32-33).
 Hy het vir sy vyande gebid (Jesaja 53:12, Lukas 23:34).
 Hy het gesê: ‘My God, my God, waarom het U My verlaat?’ (Psalm 22:2, Matteus 27:46).
 Sy vyande het Hom gespot met die presiese woorde wat in Psalm 22:8-9 voorspel is (Matteus 27:41-43).
 Hy het dors geword aan die kruis (Psalm 22:16, 69:4, Johannes 19:28).
 Sy vyande het vir Hom suurwyn gegee om te drink (Psalm 69:22).
 Hulle het spykers deur sy hande en voete gedryf (Psalm 22:17, Matteus 27:35, Johannes 20:25).
 Jesus se vyande het sy klere verdeel en lote getrek vir sy kleed (Psalm 22:19, Johannes 19:24, 27).
 Sy vyande het ‘n spies in sy sy gesteek (Sagaria 12:10, Johannes 19:34, 37).
 Hy is in rykman se graf begrawe (Jesaja 53:9, Johannes 19:38-42).
 Hy het opgestaan uit die dood (Jesaja 53:10, Matteus 28:5-6).
Wat om te verwag noudat Jesus langs God sit
On Oktober 6, 2013 Oktober 9, 2013 By baptistekerkkemptonparkIn Christus
“1 Van Dawid. ‘n Psalm. Die HERE het tot my Here gespreek: Sit aan my regterhand, totdat Ek u vyande maak ‘n voetbank vir u voete. 2 U magtige septer sal die HERE uitstrek uit Sion en sê: Heers te midde van u vyande. 3 U volk sal baie gewillig wees op die dag van u krygsmag; in heilige feesgewade, uit die moederskoot van die dageraad sal vir U wees die dou van u jong manskappe. 4 Die HERE het gesweer, en dit sal Hom nie berou nie: U is priester vir ewig volgens die orde van Melgisédek. 5 Die Here aan u regterhand verbrysel konings op die dag van sy toorn. 6 Hy sal ‘n strafgerig hou onder die nasies; Hy maak dit vol dooie liggame; Hy verbrysel ‘n hoof oor ‘n groot land. 7 Uit die stroom sal Hy drink op die pad; daarom sal Hy die hoof ophef.” (Psalm 110).
Die Messias as Koning (v.1-3)
Adonai is die mees verhewe titel vir God in die Ou Testament. Jahwe is sy Naam. In v.1 van hierdie Psalm sê Jahwe vir Adonai: “Sit aan my regterhand, totdat Ek u vyande maak ‘n voetbank vir u voete.” Uit ander tekste is dit duidelik dat Jahwe en Adonai dieselfde God is, maar volgens hierdie Psalm het ons te doen met twee verskillende Persone. Die Nuwe Testament leer vir ons dat hierdie ‘n verwysing is na Jesus wat aan die regterhand van sy Vader sit (cf. Matteus 22:41-46). Die feit dat Jesus aan God se regterhand sit (v.1) wys vir ons verskillende dinge:
 Jesus is die Seun van God en Seun van die mens. “Maar Jesus het stilgebly. En die hoëpriester antwoord en sê vir Hom: Ek besweer U by die lewende God dat U vir ons sê of U die Christus, die Seun van God, is? Jesus antwoord hom: U het dit gesê. Maar Ek sê vir u almal: Van nou af sal u die Seun van die mens sien sit aan die regterhand van die krag van God en kom op die wolke van die hemel.” (Matteus 26:64).
 Jesus het opgestaan uit die dood en opgevaar hemel toe. “Nadat Hy dan deur die regterhand van God verhoog is en van die Vader die belofte van die Heilige Gees ontvang het, het Hy dít uitgestort, wat julle nou sien en hoor. Want Dawid het nie in die hemele opgevaar nie, maar hy self sê: Die Here het gespreek tot my Here: Sit aan my regterhand totdat Ek u vyande gemaak het ‘n voetbank van u voete. Laat dan die hele huis van Israel sekerlik weet dat God Hom Here en Christus gemaak het, hierdie Jesus wat julle gekruisig het.” (Handelinge 2:33-36). “wat Hy gewerk het in Christus toe Hy Hom uit die dode opgewek het en Hom laat sit het aan sy regterhand in die hemele” (Efesiërs 1:20). “As julle dan saam met Christus opgewek is, soek die dinge daarbo waar Christus is en aan die regterhand van God sit.” (Kolossense 3:1).
 Jesus is verhewe bo die engele. “En aan watter een van die engele het Hy ooit gesê: Sit aan my regterhand totdat Ek u vyande gemaak het ‘n voetbank van u voete?” (Hebreërs 1:13).
As ‘n jagter ‘n leeu geskiet het sit hy sy voet op die dier. Josua het vir die leiers van Israel gesê om hulle voete op die oorwonne konings se nekke te sit (Josua 10:24). Sisera het gesterf tussen Jael se voete (Rigters 5:27). Net so sal Jahwe die Messias se vyande aan sy voete onderwerp (v.1). “Ek het hulle verbrysel, sodat hulle nie kon opstaan nie; hulle het geval onder my voete.” (18:39). God het belowe dat Jesus Satan se kop onder sy voete sal vermorsel (Genesis 3:15). Petrus sê dat die hemelse magte en kragte aan Jesus se voete onderwerp is (1 Petrus 3:22). En dan is daar ‘n laaste vyand aan sy voete onderwerp moet word: “Want Hy moet as koning heers totdat Hy al sy vyande onder sy voete gestel het. Die laaste vyand wat vernietig word, is die dood.” (1 Korintiërs 15:25-26).
Jy kan v.1 gebruik om vir Joodse vriende en kollegas te bewys dat Jesus die Messias is. Die Nuwe Testament sê herhaaldelik vir ons dat Hy aan die regterhand van God sit (soos Romeine 8:34).
Die Amerikaanse president regeer vanuit die Withuis in Washington D.C. Die Messias regeer vanuit sy ‘hoofkwartiere’ in Sion of Jerusalem (v.2). Hy sal met geregtigheid regeer en die nasies wat teen Hom rebelleer met ‘n ystersepter verpletter: “U magtige septer sal die HERE uitstrek uit Sion en sê: Heers te midde van u vyande.” (v.2). “U sal hulle verpletter met ‘n ysterstaf, U sal hulle stukkend slaan soos ‘n erdepot.” (2:9). “U troon, o God, is vir ewig en altyd; die septer van u koninkryk is ‘n regverdige septer.” (45:7). Die Messias sal met mag regeer van see tot see: “En hy sal heers van see tot see en van die Rivier tot by die eindes van die aarde.” (72:8). Daniël 7:13-14 sê: “Ek het gesien in die naggesigte, en kyk, met die wolke van die hemel het Een gekom soos die Seun van ‘n mens, en Hy het gekom tot by die Oue van dae, en hulle het Hom nader gebring voor Hom. En aan Hom is gegee heerskappy en eer en koningskap; en al die volke en nasies en tale het Hom vereer; sy heerskappy is ‘n ewige heerskappy wat nie sal vergaan nie, en sy koninkryk een wat nie vernietig sal word nie.”
Buig jy jou knie voor die Messias? Gehoorsaam jy Hom in jou lewe? Jou lot sal verskriklik wees as jy rebelleer. God is bereid om jou te vergewe as jy glo dat Jesus die ewige God is wat mens geword het; as jy glo dat Hy die wet volmaak onderhou het en namens sondaars die straf gedra het aan die kruis; as jy glo dat Hy begrawe is en opgestaan het uit die dood; as jy jou sonde haat en ophou daarmee; as jy geheel en al op Hom vertrou om jou te red.
In die ou regime was elke man verplig om vir twee jaar weermag toe te gaan. In Jesus se weermag word niemand gedwing nie. Almal wat in sy weermag dien is vrywillig daar. Hulle het nuwe harte ontvang en wil in sy diens staan (v.3). In Paulus se woorde: “Ek vermaan julle dan, broeders, by die ontferminge van God, dat julle jul liggame stel as ‘n lewende, heilige en aan God welgevallige offer dit is julle redelike godsdiens.” (Romeine 12:1). Die priesters met hulle heilige klere was soms in die voorste linies (2 Kronieke 15:21). Net so het almal in Jesus se weermag heilige klere aan (v.3). Openbaring 19:8, 14 sê: “En aan haar is gegee om bekleed te wees met rein en blink fyn linne, want die fyn linne is die regverdige dade van die heiliges…En die leërs in die hemel het Hom gevolg op wit perde, bekleed met wit en rein fyn linne.” Die Messias wat voor ons mars is vir ewig jonk en sterk soos iemand wat verkwik is met die môre-dou: “uit die moederskoot van die dageraad sal vir U wees die dou van u jong manskappe.” (v.3, kontrasteer Hosea 6:4).
Die Messias as Priester (v.4)
Abram het met 318 manne sy en Lot se vyande verslaan. Toe hy van die slagveld af terugkom het Melgisedek, die koning van Salem (Jerusalem) hom tegemoet gekom. Melgisedek het vir hom brood en wyn gebring en hom geseën. Abram het vir hom ‘n tiende van al die buit gegee (Genesis 14:18-20).
Dit is al wat ons uit die Ou Testament van Melgisedek weet. Die Nuwe Testament leer vir ons dat Melgisedek se naam ‘koning van geregtigheid’ beteken. Salem beteken ‘vrede’ en daarom is hy ook die koning van vrede. Ons leer ook dat hy ‘n priester van die Allerhoogste God is (sien Hebreërs 5:4-6, 10, 7:1-3). Volgens God se bepaling is die Messias ook ‘n priester-koning volgens die priester-orde van Melgisedek (cf. Sagaria 6:13). God het met ‘n ewige belofte gesweer dat dit so moet wees (v.4, Hebreërs 7) – en God kan nie lieg nie (Numeri 23:19). Die feit dat Jesus aan God se regterhand sit, wys vir ons dat Hy die werk van versoening voltooi het. Die Hebreërskrywer sê: “En elke priester staan wel dag vir dag om die diens waar te neem en dikwels dieselfde slagoffers te bring wat tog nooit die sondes kan wegneem nie; maar Hy het, nadat Hy een slagoffer vir die sondes gebring het, vir altyd gaan sit aan die regterhand van God en wag nou verder totdat sy vyande gemaak is ‘n voetbank van sy voete.” (Hebreërs 10:11-13, eie beklemtoning).
Ons het ten minste sewe voorregte noudat Jesus ons Hoëpriester is:
 Ons sal gered word en volhard tot die einde toe. “Wie is dit wat veroordeel? Christus is dit wat gesterf het, ja, meer nog, wat ook opgewek is, wat ook aan die regterhand van God is, wat ook vir ons intree.” (Romeine 8:34). Die hele Romeine 8 gaan oor die volharding van ware gelowiges. Hierdie vers bevestig dat Jesus vir sy uitverkorenes intree (cf. Romeine 8:33), en dat hulle finaal verlos sal word. Hebreërs 7:25 sê: “Daarom kan Hy ook volkome red die wat deur Hom tot God gaan, omdat Hy altyd leef om vir hulle in te tree.” Ons kan seker wees van ons redding. Omdat Jesus ons ohHoëpriester is, het hy die borg geword van ‘n beter verbond (Hebreërs 7:21-22). “ons [het] ‘n groot Priester oor die huis van God…laat ons toetree met ‘n waaragtige hart in volle geloofsversekerdheid, die harte deur besprenkeling gereinig van ‘n slegte gewete en die liggaam gewas met rein water.” (Hebreërs 10:22). Met Jesus aan God se regterhand kan jy verseker weet dat God jou in sy teenwoordigheid sal ontvang.
 Jou sonde is vergewe en jy sal dit oorwin. “Want deur een offer het Hy vir altyd volmaak die wat geheilig word.” (Hebreërs 10:14). Indien jou sonde nie oorwin word nie, was Jesus se werk as Hoëpriester onvoldoende.
 God sal ons vertroos in lyding. Romeine 8:34 staan in die konteks van Christene wat lyding en vervolging ervaar. Omdat Jesus vir ons intree (dit is immers wat priesters doen) kan ons die lyding verduur.
 Jy kan vrymoedigheid hê in gebed. Jesus is die Hoëpriester deur wie jy kom, en omdat Hy ‘n volmaakte Hoëpriester is, sal God jou gebede aanneem (Hebreërs 4:15-16, 10:22).
 Jy kan antwoorde op gebed verwag. God het Jesus se offer aangeneem. Daarom sal Hy jou gebede deur Jesus beantwoord (Hebreërs 4:16).
 Jesus het self ‘n mens geword en in ons menslike swakheid gedeel. Daarom kan Hy medelye hê met sy kinders (Hebreërs 4:15).
 Deur Jesus is jou diens aanneemlik vir God. Die offers wat jy bring is aanvaarbaar vir die Here: “Laat ons dan gedurig deur Hom aan God ‘n lofoffer bring, dit is die vrug van die lippe wat sy Naam bely. Vergeet die weldadigheid en mededeelsaamheid nie, want God het ‘n welbehae aan sulke offers.” (Hebreërs 13:15-16).
Die Messias as Regter (v.5-7)
Nebukadnesar het gedroom van ‘n groot standbeeld met ‘n kop van goud, ‘n bors en arms van silwer, heupe en bo-bene van brons, bene van yster, en voete van yster en klei. ‘n Klip wat deur geen mens uitgekap is nie, het uit die hemel geval en die hele standbeeld tot stof verpletter. Die klip groei en groei en groei, totdat dit ‘n berg word wat die hele aarde vul. Daniël interpreteer die droom: die goue kop is die Babiloniese ryk, die silwer bors en arms is die Medo-Persiese ryk, die brons heupe en bo-bene is die Grieke, die yster bene is die Romeinse ryk. Die voete van yster en klei wys dat hierdie ryk verdeeld sal wees. Die klip is die Koninkryk van die Messias. Hy sal al die ander koninkryke vernietig, sodat daar niks van hulle oorbly nie. Die Messias se Ryk sal verder en verder versprei, totdat die hele aarde aan Hom onderwerp word. In Daniël se woorde:
“Maar in die dae van dié konings sal die God van die hemel ‘n koninkryk verwek wat in ewigheid nie vernietig sal word nie, en die heerskappy daarvan sal aan geen ander volk oorgelaat word nie; dit sal al daardie koninkryke verbrysel en daar ‘n einde aan maak, maar self sal dit vir ewig bestaan—net soos u gesien het dat sonder toedoen van mensehande ‘n klip van die berg af losgeraak het wat die yster, die koper, die klei, die silwer en die goud verbrysel het. Die grote God het aan die koning bekend gemaak wat hierna sal gebeur; en die droom is waar en sy uitlegging betroubaar.” (Daniël 2:44-45).
Dawid loof Jahwe vir die oordeel van die Messias aan sy regterhand (v.5, 1). Hy sal konings verpletter op die dag van sy toorn (v.5). In ‘n ander Psalm oor die Messias sê Dawid: “Wees dan nou verstandig, o konings; laat julle waarsku, o regters van die aarde! Dien die HERE met vrees, en juig met bewing. Kus die Seun, dat Hy nie toornig word en julle op die weg vergaan nie; want gou kan sy toorn ontvlam. Welgeluksalig is almal wat by Hom skuil!” (2:10-12). In Openbaring lees ons hoe die konings van die aarde aan Hom onderwerp word: “en die konings van die aarde en die grotes en die rykes en die owerstes oor duisend en die magtiges en al die slawe en al die vrymense het hulle weggesteek in die spelonke en in die rotse van die berge, en vir die berge en die rotse gesê: Val op ons en verberg ons vir die aangesig van Hom wat op die troon sit, en vir die toorn van die Lam; want die groot dag van sy toorn het gekom, en wie kan bestaan?” (Openbaring 6:15-17). “En die sewende engel het geblaas, en daar was groot stemme in die hemel wat sê: Die koninkryke van die wêreld het die eiendom van onse Here geword en van sy Christus, en Hy sal as Koning heers tot in alle ewigheid.” (Openbaring 11:15). Jesus is immers die Koning van die konings (Openbaring 19:16).
Volgens v.6 sal Jesus die nasies straf (cf. 2:8-9). Jesus het gesê: “en voor Hom sal al die nasies versamel word, en Hy sal hulle van mekaar afskei soos die herder die skape van die bokke afskei” (Matteus 25:32). God sal die lyke van sy vyande oor die aarde verstrooi: “Hy maak dit vol dooie liggame” (v.6). “En ek het een engel sien staan in die son; en hy het met ‘n groot stem uitgeroep en vir al die voëls gesê wat in die middel van die lug vlieg: Kom hierheen en versamel julle tot die maaltyd van die grote God, dat julle kan eet die vlees van konings en die vlees van owerstes oor duisend en die vlees van sterkes en die vlees van perde en van die wat daarop sit, en die vlees van almal, vrymense sowel as slawe, klein sowel as groot.” (Openbaring 19:17-18). Wees verseker dat God ook ons nasie sal straf vir ons rassisme, moord, homoseksuele huwelike en sonde, vals lering, haat vir die evangelie, dronkenskap, dwelmhandel en -verslawing, prostitusie, egskeiding, materialisme, verkragting, aborsie, korrupsie in die regering, die afgod wat ons van sport maak, en baie ander sondes.
Die Messias sal die hoof [enkelvoud in die Hebreeus] oor die aarde verbrysel (v.6). Wie is hierdie hoof? Die Antichris? Satan? Ek dink dadelik aan Genesis 3:15 wanneer ek lees van ‘n hoof wat verbrysel word: Jesus sal Satan se hoof verbrysel.
‘n Soldaat wat ‘n vyand agterna sit, stop by ‘n stroom, raak verfris, en baklei verder totdat hy oorwin het. Net so sal die Messias verfris raak en aanhou stry totdat Hy oorwin het (v.7). Hy sal as Regter sit om sy vyande te oordeel (v.1, 5-7). Sy oordeel word in Romeine 2:1-11 beskryf as ‘n oordeel waarin niemand verskoon sal word nie. Die oordeel is seker. Hy oordeel regverdig. Die oordeel sal verskriklik wees. Sy vyande sal sy heerlikheid sien en vreesbevange wees. Jesus sit reeds as Koning langs sy Vader (v.1). Wees maar verseker dat die ander dinge wat in hierdie Psalm beskryf word oppad is.